Tove Videbæk (KRF), 2001-04-26:
Der er blevet sagt flere gange her i dag, at de ældre er meget glade for deres hjemmehjælpere, og det er jeg helt enig i.
Det er de.
Hjemmehjælperne gør et stort og et godt arbejde og viser utrolig meget omsorg i den tid, de er der, og i den tid, de kan afsætte.
De ældre er utrolig glade for deres hjemmehjælpere, når og hvis hjemmehjælperen kommer, hvis - streg under »hvis«, for problemet er, at de ældre alt for ofte oplever, at hjemmehjælpen ikke kommer, og det kan skyldes sygdom, det kan skyldes kursus, det kan skyldes travlhed.
Det kan skyldes så mange ting, som - måske o.k. - er undskyldninger.
Problemet er bare, at det jo går ud over den ældre, som sidder derhjemme og ikke begriber, hvad det er, der sker, for fru Jensen kommer jo ikke i dag.
Hvorfor kommer hun ikke, eller hvem kommer i dag?
Der kan også ske det, at hjemmehjælpen kommer og så når at lave det halve af det, som den ældre har fået lovet at der skal laves.
Og den ældre bliver så stillet spørgsmålet: Jamen hvad du helst have lavet i dag, fru Sørensen?
Skal det være gulvvask, eller skal vi støvsuge i dag, for vi har kun det halve af den tid, vi skulle have?
Det kan også være, at der kommer en forskellig person hver gang, og så skal den ældre hver eneste gang fortælle, hvor støvsugeren er, hvor gulvkluden er, hvor støvekluden er, og hvordan det hele er, og det tager masser af tiden hver gang.
Alt det her er hvis'er, og det er jo alt det her, der gør, at det er en meget, meget utryg situation for mange ældre i mange kommuner.
Nu skal vi passe på ikke at ligesom generalisere og sige, at det er galt alle steder, for det er det ikke.
Der er rigtig mange kommuner, der gør det godt.
Der er rigtig mange kommuner, hvor det fungerer godt, men vi kan bare ikke tillade, vi kan ikke gå med til, at det skal være sådan, at det i mange kommuner stadig væk er sådan, at de ældre bliver behandlet uanstændigt,
Der er blevet nævnt her flere gange, at hovedproblemet er, at der er få ansatte.
Og det ville da sikkert blive bedre i mange kommuner, hvis der var flere ansatte, men for mig at se er problemet også planlægningen i det, for i mange kommuner er der altså kun 49 pct. af en hjemmehjælpers tid, der bliver brugt ude hos borgeren, og resten af tiden bliver brugt til alt andet.
Nu er det jo klart, at der skal være møder, der skal være kurser, og der skal være det ene og det andet; men det skal der også være, og det bliver også gjort i de kommuner, hvor 75 pct. af tiden bliver brugt hos borgeren.
Der er altså kommuner, der kan klare at bruge 75 pct. af hjemmehjælpstiden ude hos borgeren, og den forskel på 26 pct. må en eller anden form for planlægning kunne hjælpe på.
Det er nævnt både her i salen og også i medierne på det seneste, at overtrædelser bør straffes.
Vi ved, at hvis vi almindelige borgere overtræder loven, falder hammeren.
Hvis vi parkerer et sted, hvor vi ikke burde parkere, eller glemmer at indstille parkeringsskiven, falder hammeren, og så skal vi af med en bøde.
Egentlig mener jeg også, vi burde tænke over, om vi kan lave nogle sanktioner over for kommuner, der overtræder loven. Nu til dette forslag: Jeg synes, det er et rigtig godt forslag, og vi vil stemme for det i Kristeligt Folkeparti.
Vi kan kun se det som en ekstra tryghed for borgerne.
Det vil give en ekstra mulighed og en ekstra sikkerhed for, at de får den hjælp, de skal have.
Vi ved, at der allerede i mange kommuner er indgået aftale med private firmaer om at udføre den visiterede hjælp, så borgerne frit kan vælge, om det skal være kommunen eller det private firma, der skal levere ydelsen.
Det er altså ingen tvang for de ældre, men en ekstra mulighed for dem.
Kristeligt Folkeparti har selv et forslag liggende om et såkaldt servicekort eller klippekort, som alle ydelserne skal være skrevet på, og hvis den ældre ikke får alle de ydelser, vedkommende er visiteret til, skal den ældre have ret til at kontakte et privat firma.
Det går faktisk fint i spænd med forslaget her.
Vi kan i Kristeligt Folkeparti kun se dette forslag som noget, der giver ekstra tryghed, ekstra sikkerhed og en ekstra mulighed for de ældre for at få en god, anstændig og værdig tilværelse.